b'\n_START_ARTICLE_\nJanez Evangelist\n_START_SECTION_\nIme\n_START_PARAGRAPH_\nJanezovo pravo ime je bilo Johanan (hebrejsko: \xd7\x99\xd7\x95\xd7\x97\xd7\xa0\xd7\x9f [Yo\xe1\xb8\xa5anan], gr\xc5\xa1ko: \xce\x99\xcf\x89\xce\xac\xce\xbd\xce\xbd\xce\xb7\xcf\x82 [Joanis]), kar pomeni Gospod je milostljiv. Slovenska oblika Janez o\xc4\x8ditno izhaja neposredno iz gr\xc5\xa1\xc4\x8dine. Poleg oblike Janez poznamo v sloven\xc5\xa1\xc4\x8dini tudi obliko Ivan, ki smo jo dobili s posredovanjem drugih slovanskih jezikov.\n_START_SECTION_\n\xc5\xbdivljenjepis\n_START_PARAGRAPH_\nJanez je bil sin Zebedeja in Salome ter brat apostola Jakoba Starej\xc5\xa1ega. Skupaj z bratom in o\xc4\x8detom se je pre\xc5\xbeivljal z ribolovom na Genezare\xc5\xa1kem jezeru. Janez in Jakob sta bila najprej u\xc4\x8denca Janeza Krstnika, potem pa ju je Jezus povabil med svoje u\xc4\x8dence. Jezus ju je zaradi vro\xc4\x8dekrvnega temperamenta imenoval tudi boanerges \xe2\x80\x93 gromovnika._NEWLINE_V evangelijih je Janez zelo pogosto ob Jezusu v odlo\xc4\x8dilnih trenutkih. Poleg Petra in svojega brata Jakoba spada Janez v najo\xc5\xbeji in najzaupnej\xc5\xa1i krog Jezusovih u\xc4\x8dencev. Ta trojica je navzo\xc4\x8da pri Jezusovem spremenjenju na gori in v vrtu Getsemani, v zadnjih trenutkih pred Jezusovo aretacijo. Pri zadnji ve\xc4\x8derji ima Janez privilegij sedeti na desni strani ob Jezusu, na dan kri\xc5\xbeanja pa je edini od apostolov stal pod kri\xc5\xbeem, medtem ko so se ostali razbe\xc5\xbeali. Takrat mu je Jezus v varstvo zaupal svojo mater Marijo. V Janezovem evangeliju ime\xc2\xa0\xc2\xbbJanez\xc2\xab\xc2\xa0ni nikoli omenjeno, pa\xc4\x8d pa pogosto nastopa kot\xc2\xa0\xc2\xbbu\xc4\x8denec, ki ga je Jezus ljubil\xc2\xab. Tradicionalno razlaga pravi, da je Janez s temi besedami opisoval sebe._NEWLINE_Janez je ostal v Jeruzalemu pribli\xc5\xbeno do leta 60, potem pa je odpotoval v Efez, kjer je za\xc4\x8del ustanavljati tamkaj\xc5\xa1njo kr\xc5\xa1\xc4\x8dansko skupnost. Potem je deloval v Mali Aziji, nekaj \xc4\x8dasa pa je pre\xc5\xbeivel tudi v izgnanstvu na otoku Patmosu. Sveti Viktorin Ptujski kot edini poro\xc4\x8da, da je bil\xc2\xa0\xc2\xbbna otoku Patmosu obsojen na rudnik od cesarja Domicijana. Videti je, da je Janez tam napisal Razodetje. In ko je mislil, da bi bil lahko kot starec po trpljenju \xc5\xbee sprejet, so bile po umoru Domicijana vse njegove razsodbe razveljavljene in Janez izpu\xc5\xa1\xc4\x8den iz rudnika. Tako je potem izro\xc4\x8dil Cerkvam to isto Razodetje, ki ga je prejel od Gospoda.\xc2\xab\xc2\xa0Ker rudnikov na Patmosu ni, se predvideva, da je s tem mi\xc5\xa1ljen kamnolom. Do\xc5\xbeivel je visoko starost in umrl naravne smrti okoli leta 101 \xe2\x80\x93 kot zadnji od dvanajsterih apostolov (bil je tudi najmlaj\xc5\xa1i med njimi). Sveti Hieronim poro\xc4\x8da iz \xc4\x8dasa njegovega bivanja v Efezu, da je bil proti koncu \xc5\xbeivljenja \xc5\xbee zelo krhek in da ni mogel ve\xc4\x8d hoditi iz svoje sobe v prvem nadstropju, da bi nagovoril ljudi, ki so se zbirali pred njegovo hi\xc5\xa1o. Zato se je \xc5\xa1e zadnji\xc4\x8d dal nositi po ulicah mesta in preprosto oznanjal:\xc2\xa0\xc2\xbbMoji otro\xc4\x8di\xc4\x8di, ljubite drug drugega.\xc2\xab\n_START_SECTION_\n\xc4\x8ce\xc5\xa1\xc4\x8denje\n_START_PARAGRAPH_\nApostol Janez Evangelist goduje 27. decembra po katoli\xc5\xa1kem koledarju oziroma 8. maja in 26. septembra po pravoslavnem._NEWLINE_Na slikah je Janezov razpoznavni znak orel. Na skupinskih slikah je pogosto edini golobrad (ker je bil najmlaj\xc5\xa1i od apostolov).'